b'\n_START_ARTICLE_\nTaonta\n_START_PARAGRAPH_\nTaonta eli takominen tarkoittaa metalliesineiden muokkaamista iskem\xc3\xa4ll\xc3\xa4 toistuvasti esimerkiksi vasaralla tai k\xc3\xa4ytt\xc3\xa4m\xc3\xa4ll\xc3\xa4 muuta puristusvoimaa. Kuumataonnassa metalli kuumennetaan hehkuvaksi, mutta ei kuitenkaan nestem\xc3\xa4iseksi, jolloin metalli on muokattavissa helposti ilman suurta murtumisen vaaraa. Kylm\xc3\xa4taonta suoritetaan huoneenl\xc3\xa4mm\xc3\xb6ss\xc3\xa4 tai l\xc3\xa4hell\xc3\xa4 sit\xc3\xa4, l\xc3\xa4mmintaonta puolestaan n\xc3\xa4iden l\xc3\xa4mp\xc3\xb6tilojen v\xc3\xa4lisell\xc3\xa4 alueella. Taottavien kappaleiden massa voi vaihdella muutamista grammoista 170\xc2\xa0tonniin. Takomalla valmistetut kappaleet tarvitsevat useimmiten jatkomuokkausta ennen lopullista k\xc3\xa4ytt\xc3\xb6valmiutta.\n_START_SECTION_\nHistoria\n_START_PARAGRAPH_\nTaonta on er\xc3\xa4s vanhimmista tunnetuista metallin ty\xc3\xb6st\xc3\xb6menetelmist\xc3\xa4. Perinteisesti sep\xc3\xa4t ovat harjoittaneet taontaa k\xc3\xa4ytt\xc3\xa4en ensisijaisina ty\xc3\xb6kaluina pajavasaraa ja alasinta. Metallin kuumentamiseen on puolestaan k\xc3\xa4ytetty ahjoa, joka l\xc3\xa4mmitet\xc3\xa4\xc3\xa4n joko kivi- tai puuhiilell\xc3\xa4. Vesivoimaa hy\xc3\xb6dynt\xc3\xa4vi\xc3\xa4 sep\xc3\xa4npajoja alettiin rakentaa keskiajalla 1100-luvulla. Nykyisin k\xc3\xa4sity\xc3\xb6sep\xc3\xa4t k\xc3\xa4ytt\xc3\xa4v\xc3\xa4t hiiliahjon lis\xc3\xa4ksi my\xc3\xb6s s\xc3\xa4hk\xc3\xb6- ja kaasuk\xc3\xa4ytt\xc3\xb6isi\xc3\xa4 ahjoja._NEWLINE_Teollistumisen my\xc3\xb6t\xc3\xa4 perinteist\xc3\xa4 sep\xc3\xa4n ammattia harjoittavien m\xc3\xa4\xc3\xa4r\xc3\xa4 kuitenkin romahti, mutta sep\xc3\xa4n ammatti on viimeisten vuosikymmenten aikana elpynyt merkitt\xc3\xa4v\xc3\xa4sti k\xc3\xa4sity\xc3\xb6l\xc3\xa4isammattien arvostuksen kasvaessa. Nykyisin Suomessa on noin 300 ammattisepp\xc3\xa4\xc3\xa4 ja muutama sata harrastelijaa. Tonneissa mitattuna k\xc3\xa4sity\xc3\xb6n\xc3\xa4 tehdyn taonnan m\xc3\xa4\xc3\xa4r\xc3\xa4 on silti edelleen marginaalinen verrattuna teollisen taonnan tuotantom\xc3\xa4\xc3\xa4riin. Teollisuuden tarpeisiin taottavien tuotteiden tekoon k\xc3\xa4ytet\xc3\xa4\xc3\xa4n pr\xc3\xa4ssej\xc3\xa4 tai vasaroita, jotka voivat toimia paineilmalla, s\xc3\xa4hk\xc3\xb6ll\xc3\xa4, tai h\xc3\xb6yryll\xc3\xa4 tai olla hydraulisia. H\xc3\xb6yryk\xc3\xa4ytt\xc3\xb6iset laitteet ovat tosin v\xc3\xa4hitellen poistumassa k\xc3\xa4yt\xc3\xb6st\xc3\xa4. N\xc3\xa4m\xc3\xa4 vasarat ovat suurikokoisia, edestakaisin liikkuvat osat voivat painaa useita satoja kiloja. Pienikokoisemmat konevasarat ovat teollisuuslaitosten lis\xc3\xa4ksi yleisi\xc3\xa4 my\xc3\xb6s taide- ja hopeaseppien k\xc3\xa4yt\xc3\xb6ss\xc3\xa4.\n_START_SECTION_\nEdut ja haitat\n_START_PARAGRAPH_\nTakomalla valmistetut tuotteet ovat kest\xc3\xa4v\xc3\xa4mpi\xc3\xa4 kuin valamalla tai koneistamalla tuotetut. T\xc3\xa4m\xc3\xa4 johtuu taonnan synnytt\xc3\xa4m\xc3\xa4st\xc3\xa4 kuituisesta rakenteesta muokattavan kappaleen sis\xc3\xa4ll\xc3\xa4. Taottaessa metallin raerakenne muuttuu siten ett\xc3\xa4 rakeet seuraavat kuidunomaisesti kappaleen muotoa. T\xc3\xa4t\xc3\xa4 ominaisuutta k\xc3\xa4ytet\xc3\xa4\xc3\xa4n hyv\xc3\xa4ksi suunniteltaessa kappaleita, joiden lujuus/paino-suhteen tulee olla hyv\xc3\xa4 rakenteen suunnassa. Lujuus onkin usein jopa 20\xc2\xa0prosenttia parempi kuin muilla menetelmill\xc3\xa4 valmistettuna._NEWLINE_Useita metalleja taotaan kylm\xc3\xa4n\xc3\xa4, mutta rauta ja sen seokset taotaan l\xc3\xa4hes poikkeuksetta kuumataontana. T\xc3\xa4h\xc3\xa4n on kaksi syyt\xc3\xa4: jos prosessin aikana p\xc3\xa4\xc3\xa4sisi tapahtumaan muokkauslujittumista, jo valmiiksi lujat materiaalit kuten rauta ja ter\xc3\xa4s muuttuisivat nopeasti \xc3\xa4\xc3\xa4rimm\xc3\xa4isen hankalasti muokattaviksi. Toisekseen on huomattavasti taloudellisempaa ensin kuumatakoa kappale ja sen j\xc3\xa4lkeen lujittaa se l\xc3\xa4mp\xc3\xb6k\xc3\xa4sittelyiden avulla, kuin tehd\xc3\xa4 k\xc3\xa4sittely kylm\xc3\xa4muokkauksena. Seokset jotka ovat erkaumakarkenevia, kuten useimmat alumiinin ja titaanin seokset, voidaan lujittaa erikseen kuumataonnan j\xc3\xa4lkeen. Muille materiaaleille lujittumisen on tapahduttava taonnan aikana.\n_START_SECTION_\nKuumataonta\n_START_PARAGRAPH_\nKuumataonnaksi on m\xc3\xa4\xc3\xa4ritelty metallin ty\xc3\xb6st\xc3\xa4minen sen rekristallaatiol\xc3\xa4mp\xc3\xb6tilaa korkeammassa l\xc3\xa4mp\xc3\xb6tilassa. Ensisijainen etu kuumataonnassa on se, ett\xc3\xa4 kun metallia muotoillaan, muokkauslujittumisesta aiheutuva lujuuden kasvu kumoutuu rekristallaation vaikutuksesta.\n_START_SECTION_\nKylm\xc3\xa4taonta\n_START_PARAGRAPH_\nKylm\xc3\xa4taonnaksi m\xc3\xa4\xc3\xa4ritell\xc3\xa4\xc3\xa4n metallin ty\xc3\xb6st\xc3\xa4minen l\xc3\xa4mp\xc3\xb6tilassa, joka on pienempi, kuin sen rekristallaatiol\xc3\xa4mp\xc3\xb6tila, kuitenkin taonta tehd\xc3\xa4\xc3\xa4n yleens\xc3\xa4 huoneenl\xc3\xa4mm\xc3\xb6ss\xc3\xa4. Mik\xc3\xa4li ty\xc3\xb6st\xc3\xb6l\xc3\xa4mp\xc3\xb6tila on korkeampi kuin 0,3 kertaa materiaalin sulamispisteen l\xc3\xa4mp\xc3\xb6tila (absoluuttisella asteikolla eli kelvineiss\xc3\xa4), puhutaan l\xc3\xa4mmintaonnasta.\n_START_SECTION_\nVapaataonta\n_START_PARAGRAPH_\nAvotaonta tai vapaataonta tarkoittaa metallin muokkaamista taonnan perinteisen merkityksen mukaisesti. Vapaataonnassa kappaletta muotoillaan iskem\xc3\xa4ll\xc3\xa4 sit\xc3\xa4 vasaralla paikalleen kiinnitetty\xc3\xa4 alasinta vasten. Menetelm\xc3\xa4n nimi tulee kuvaavasti siit\xc3\xa4, ett\xc3\xa4 muokattava esine ei ole suljettuna muottien sis\xc3\xa4\xc3\xa4n, vaan materiaali p\xc3\xa4\xc3\xa4see vapaasti muotoutumaan muihin kuin vasaran ja alasimen kosketuspintojen suuntiin. T\xc3\xa4m\xc3\xa4n vuoksi sep\xc3\xa4n tai teollisen taonnan tapauksessa koneenk\xc3\xa4ytt\xc3\xa4j\xc3\xa4n on siirrelt\xc3\xa4v\xc3\xa4 taottavaa kappaletta haluttuun paikkaan ja kulmaan alasimeen n\xc3\xa4hden, jotta haluttu muoto saavutetaan. Vapaataonnassa ty\xc3\xb6kalujen iskupinnat ovat useimmiten sileit\xc3\xa4, mutta erikoisty\xc3\xb6kaluja voidaan k\xc3\xa4ytt\xc3\xa4\xc3\xa4 tarvittaessa. Meisti voi t\xc3\xa4ll\xc3\xb6in olla muodoltaan esimerkiksi kovera, kupera tai ter\xc3\xa4v\xc3\xa4reunainen katkaisuter\xc3\xa4._NEWLINE_Vapaataonta soveltuu erityisesti taideseppien k\xc3\xa4ytt\xc3\xb6\xc3\xb6n sek\xc3\xa4 tilaust\xc3\xb6iden tekoon. Muutoin vapaataontaa k\xc3\xa4ytet\xc3\xa4\xc3\xa4n enimm\xc3\xa4kseen kappaleiden esimuokkaukseen my\xc3\xb6hemp\xc3\xa4\xc3\xa4 k\xc3\xa4sittely\xc3\xa4 varten, tai lujuuden nostamiseen materiaalissa ennen varsinaista muokkausta.\n_START_SECTION_\nMuottitaonta\n_START_PARAGRAPH_\nSuurin osa teollisesti valmistetuista taoksista tuotetaan muottitaonnan avulla sen edullisuuden vuoksi. Muottitaonnassa muokattava metalli asetetaan halutun muodon mukaiseen muottiin, joka on kiinnitetty alasimeen. Yleens\xc3\xa4 my\xc3\xb6s vasara on vastaavasti muotoiltu. Kun kappaletta isket\xc3\xa4\xc3\xa4n vasaralla, materiaali muotoutuu t\xc3\xa4ytt\xc3\xa4en muotin onkalot. Taottavan esineen koosta ja muotojen monimutkaisuudesta riippuen, kappaletta voidaan iske\xc3\xa4 nopeasti useita kertoja halutun muodon varmistamiseksi. Kullakin kerralla vasara on kosketuksissa kappaleeseen yleens\xc3\xa4 vain muutamia millisekunteja. Liika metalli puristuu ulos muotin osien v\xc3\xa4liin j\xc3\xa4\xc3\xa4v\xc3\xa4st\xc3\xa4 raosta muodostaen purskeen, joka j\xc3\xa4\xc3\xa4htyy huomattavasti muuta kappaletta nopeammin ja on n\xc3\xa4in ollen muotin sis\xc3\xa4\xc3\xa4n j\xc3\xa4\xc3\xa4nytt\xc3\xa4 metallia kovempaa est\xc3\xa4en n\xc3\xa4in purskeen kasvua. Purske my\xc3\xb6s lis\xc3\xa4\xc3\xa4 painetta muotin sis\xc3\xa4ll\xc3\xa4, mik\xc3\xa4 pakottaa j\xc3\xa4ljelle j\xc3\xa4\xc3\xa4neen materiaalin t\xc3\xa4ytt\xc3\xa4m\xc3\xa4\xc3\xa4n muotin onkalot kokonaan. Taonnan j\xc3\xa4lkeen purske poistetaan._NEWLINE_Teollisessa muottitaonnassa kappaleen taonta tehd\xc3\xa4\xc3\xa4n yleens\xc3\xa4 vaiheittain, jolloin kappaletta siirret\xc3\xa4\xc3\xa4n muotista toiseen aihion muovaamiseksi l\xc3\xa4hemm\xc3\xa4s lopullista muotoa. Ensimm\xc3\xa4inen muotti muotoilee kappaletta alustavasti haluttuun muotoon. T\xc3\xa4m\xc3\xa4n j\xc3\xa4lkeen jokainen erilainen muotti tekee kappaleesta aina enemm\xc3\xa4n lopullista tuotetta muistuttavan version. N\xc3\xa4in metalliin voidaan tehd\xc3\xa4 huomattavan suuria taivutuksia, jyrkki\xc3\xa4 kulmia ja py\xc3\xb6ristyksi\xc3\xa4. Kappaleen viimeistelyyn voidaan k\xc3\xa4ytt\xc3\xa4\xc3\xa4 omaa muottia mutta usein on rahallisesti kannattavampaa tehd\xc3\xa4 viimeistely koneistamalla tai muilla keinoin._NEWLINE_Muottitaonnassa on tapahtunut huomattavaa kehityst\xc3\xa4 viime vuosina lis\xc3\xa4\xc3\xa4ntyneen automaation vuoksi, nykyisin koneellisesti tehdyt l\xc3\xa4mp\xc3\xb6k\xc3\xa4sittelyt ja kappaleiden asennon muuttaminen ja siirrot muotista toiseen sek\xc3\xa4 materiaalin sy\xc3\xb6tt\xc3\xa4minen laitteisiin on aiempaa helpompaa._NEWLINE_Er\xc3\xa4s muottitaonnan muoto on suljettu muottitaonta, jossa muottionkalot ovat t\xc3\xa4ysin suljettuja, jolloin purskeiden muodostuminen estyy. Menetelm\xc3\xa4 s\xc3\xa4\xc3\xa4st\xc3\xa4\xc3\xa4 materiaalia sill\xc3\xa4 tavallisessa muottitaonnassa purskeina hukkaan menev\xc3\xa4n metallin osuus on yleens\xc3\xa4 20\xe2\x80\x9345\xc2\xa0% tarvittavasta materiaalin kokonaismassasta. Haittapuolena on lis\xc3\xa4\xc3\xa4ntynyt voitelun tarve sek\xc3\xa4 muottien suunnittelun ja valmistuksen monimutkaisuudesta johtuva kulujen kasvu. Kuitenkin yksitt\xc3\xa4isen valmiin kappaleen tekeminen on muuttunut halvemmaksi tuotantom\xc3\xa4\xc3\xa4rien kasvaessa. T\xc3\xa4m\xc3\xa4n vuoksi suljettua muottitaontaa k\xc3\xa4ytet\xc3\xa4\xc3\xa4n nyky\xc3\xa4\xc3\xa4n usein ty\xc3\xb6kalu- ja autoteollisuuden tarpeisiin. N\xc3\xa4m\xc3\xa4 teollisuuden alat k\xc3\xa4ytt\xc3\xa4v\xc3\xa4t taoksia my\xc3\xb6s niiden hyv\xc3\xa4n lujuus/paino-suhteen vuoksi._NEWLINE_Muottitaonta on my\xc3\xb6s osana useita muita metallien muokkausprosesseja. Kappale voidaan esimerkiksi esimuotoilla valamalla, jonka j\xc3\xa4lkeen viel\xc3\xa4 kuumaa metallia taotaan yksityiskohtien tuottamiseksi. T\xc3\xa4m\xc3\xa4n j\xc3\xa4lkeen purskeet hiotaan pois ja kappale sammutetaan huoneenl\xc3\xa4mp\xc3\xb6\xc3\xb6n, jolloin kovuus kasvaa._NEWLINE_Ty\xc3\xb6kalut, joita muottitaonnassa k\xc3\xa4ytet\xc3\xa4\xc3\xa4n, valmistetaan yleens\xc3\xa4 runsasseosteisesta tai ty\xc3\xb6kaluter\xc3\xa4ksest\xc3\xa4, sill\xc3\xa4 niiden on oltava hyvin kulumisenkest\xc3\xa4vi\xc3\xa4, siedett\xc3\xa4v\xc3\xa4 nopeita, voimakkaita l\xc3\xa4mp\xc3\xb6tilan vaihteluita sek\xc3\xa4 kestett\xc3\xa4v\xc3\xa4 hyvin iskuja.\n_START_SECTION_\nTyss\xc3\xa4ys\n_START_PARAGRAPH_\nValmistettujen kappaleiden m\xc3\xa4\xc3\xa4riss\xc3\xa4 mitattuna yleisin teollisen taonnan k\xc3\xa4ytt\xc3\xa4m\xc3\xa4 menetelm\xc3\xa4. Tyss\xc3\xa4yksess\xc3\xa4 kappaleen poikkileikkausta kasvatetaan ly\xc3\xb6m\xc3\xa4ll\xc3\xa4 sit\xc3\xa4 kasaan p\xc3\xa4ist\xc3\xa4\xc3\xa4n, jolloin kappaleen pituus lyhenee. Tyss\xc3\xa4\xc3\xa4m\xc3\xa4ll\xc3\xa4 valmistetaan esimerkiksi moottorien venttiileit\xc3\xa4, kytkimi\xc3\xa4, pultteja, ruuveja ja muita kiinnikkeit\xc3\xa4._NEWLINE_Tyss\xc3\xa4yksen l\xc3\xa4ht\xc3\xb6materiaalina k\xc3\xa4ytet\xc3\xa4\xc3\xa4n useimmiten metallilankaa tai -sauvoja, mutta jotkin ty\xc3\xb6st\xc3\xb6\xc3\xb6n k\xc3\xa4ytett\xc3\xa4v\xc3\xa4t laitteet pystyv\xc3\xa4t k\xc3\xa4ytt\xc3\xa4m\xc3\xa4\xc3\xa4n materiaalina jopa halkaisijaltaan 25\xc2\xa0cm olevia ja massaltaan yli 1000\xc2\xa0tonnin painoisia metallitankoja. Tyss\xc3\xa4tt\xc3\xa4vi\xc3\xa4 esineit\xc3\xa4 suunniteltaessa on otettava huomioon, ettei muokattavan kappaleen halkaisijaa voida kasvattaa kohtuuttomasti. Prosentuaaliset rajat muokkaukselle ovat materiaalikohtaisia.\n_START_SECTION_\nPr\xc3\xa4ssitaonta\n_START_PARAGRAPH_\nPr\xc3\xa4ssitaonta poikkeaa muotti- ja vapaataonnasta l\xc3\xa4hinn\xc3\xa4 siten, ett\xc3\xa4 aika, jonka muotit ovat kosketuksissa ty\xc3\xb6stett\xc3\xa4v\xc3\xa4\xc3\xa4n kappaleeseen, on huomattavasti pidempi: useita sekunteja millisekuntien sijaan. T\xc3\xa4ss\xc3\xa4 menetelm\xc3\xa4ss\xc3\xa4 muotit pusertavat metallin v\xc3\xa4hitellen muotoonsa. Merkitt\xc3\xa4vin etu pr\xc3\xa4ssitaonnasta onkin, ett\xc3\xa4 my\xc3\xb6s kappaleen sis\xc3\xa4osissa tapahtuu muokkautumista ja lujittumista toisin kuin muottitaonnassa, jossa muokkautuminen tapahtuu l\xc3\xa4hinn\xc3\xa4 kappaleen pinnalla.\n_START_SECTION_\nV\xc3\xa4lineet\n_START_PARAGRAPH_\nTyypillisimmin taonnassa k\xc3\xa4ytet\xc3\xa4\xc3\xa4n vasaraa ja alasinta. Samalle periaatteella toimivat my\xc3\xb6s nykyisin yleisess\xc3\xa4 k\xc3\xa4yt\xc3\xb6ss\xc3\xa4 olevat pudotusvasarat. Laitteen toimintaperiaate on hyvin yksinkertainen: kone nostaa vasaran, jonka se sitten pudottaa alasimelle sijoitetun kappaleen p\xc3\xa4\xc3\xa4lle. Laitteet ovat usein hyvin suurikokoisia sill\xc3\xa4 koneen ja sen perustusten on pystytt\xc3\xa4v\xc3\xa4 vaimentamaan k\xc3\xa4yt\xc3\xb6n aiheuttamat voimakkaat iskut. Taontaan voidaan k\xc3\xa4ytt\xc3\xa4\xc3\xa4 my\xc3\xb6s laitteita, joissa sek\xc3\xa4 vasaraa ett\xc3\xa4 alasinta vastaavat osat liikkuvat muokattavaa kappaletta vasten. T\xc3\xa4m\xc3\xa4n vuoksi koneen on mahdollista toimia vaakatasossa, jolloin koneenperustusten ei tarvitse olla yht\xc3\xa4 tukevat sill\xc3\xa4 k\xc3\xa4yt\xc3\xb6st\xc3\xa4 aiheutuva v\xc3\xa4r\xc3\xa4htely ei ole yht\xc3\xa4 voimakasta kuin pudotusvasaroissa. Ne tuottavat my\xc3\xb6s v\xc3\xa4hemm\xc3\xa4n ylim\xc3\xa4\xc3\xa4r\xc3\xa4ist\xc3\xa4 l\xc3\xa4mp\xc3\xb6\xc3\xa4 ja melua._NEWLINE_T\xc3\xa4m\xc3\xa4n lis\xc3\xa4ksi esimerkiksi tyss\xc3\xa4yksess\xc3\xa4 ja rullataonnassa tarvitaan omia, erityisesti niit\xc3\xa4 varten suunniteltuja laitteita.'